El Piló lliura els premis del seu XXXVII Concurs Nacional de Pintura
2025-07-24

L’Entitat Cultural Valenciana El Piló lliurarà divendres que ve, 20 d’octubre a les 20 hores, els premis del seu XXXVII Concurs Nacional de Pintura que, una edició més, ha comptat amb tres guardons; el Premi El Piló dotat amb 1.100 euros, el Premi Barat Novella, dotat amb 750 euros i el Premi Ciutat de Burjassot, dotat també amb 750 euros, a més d’una exposició conjunta de les tres modalitats en la sala d’exposicions de la Casa de Cultura de Burjassot.

La seu de l’entitat, situada al carrer Doctor Moliner, 10, serà l’escenari en el qual es farà lliurament dels guardons que enguany han recaigut en Pepe Sevilla Ruano, Premi El Piló, Franvi López, Premi Barat Novella i María i Jorge, Premi Ciutat de Burjassot. En el cas d’aquest últim premi, els dos joves han realitzat l’obra de manera conjunta.

En l’edició d’enguany, com sempre, el tema del concurs ha sigut el Medi ambient, amb tècnica de lliure elecció.

L’exposició de les creacions guardonades, juntament amb la resta de les presentades a concurs, podran visitar-se en la seu del Piló fins a finals de mes. En el cas de l’exposició en la Casa de Cultura, amb una selecció de les millors obres dels tres guanyadors, tindrà lloc el pròxim any.